CELEX: 52020PC0473
Language: lv
Date: 2020-08-25
Title: Priekšlikums PADOMES ĪSTENOŠANAS LĒMUMS, ar ko Portugālei saskaņā ar Padomes Regulu (ES) 2020/672 piešķir pagaidu atbalstu, lai mazinātu bezdarba risku ārkārtas situācijā pēc Covid-19 uzliesmojuma

EIROPAS KOMISIJA
            Briselē, 25.8.2020
            COM(2020) 473 final
            2020/0227(NLE)
            Priekšlikums
            PADOMES ĪSTENOŠANAS LĒMUMS,
            ar ko Portugālei saskaņā ar Padomes Regulu (ES) 2020/672 piešķir pagaidu atbalstu, lai mazinātu bezdarba risku ārkārtas situācijā pēc Covid-19 uzliesmojuma
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Padomes Regulā (ES) 2020/672 (“SURE regula”) ir noteikts tiesiskais regulējums Savienības finansiālās palīdzības sniegšanai dalībvalstīm, kurās ir vai kurām draud nopietni ekonomikas traucējumi, ko izraisījis Covid-19 uzliesmojums. Atbalsts saskaņā ar SURE galvenokārt paredzēts, lai finansētu saīsināta darba laika shēmas vai līdzīgus pasākumus, kuru mērķis ir aizsargāt darba ņēmējus un pašnodarbinātas personas un tādējādi samazināt bezdarbu un ienākumu zudumu, un kā papildu finansējums dažiem ar veselību saistītiem pasākumiem, jo īpaši darba vietā.
            
            
               Portugāle 2020. gada 7. augustā lūdza Savienības finansiālo palīdzību saskaņā ar SURE regulu. Saskaņā ar SURE regulas 6. panta 2. punktu Komisija ir apspriedusies ar Portugāles iestādēm, lai pārbaudītu, vai pēkšņi un būtiski pieaug faktiskie un plānotie izdevumi, kas tieši saistīti ar saīsināta darba laika shēmām un līdzīgiem pasākumiem, un veselības aizsardzības pasākumiem, ko izraisījusi Covid-19 pandēmija. Tas jo īpaši attiecas uz:
            
            
               1)pasākumu, lai atbalstītu darba līgumu saglabāšanu, izmantojot darba pagaidu pārtraukšanu vai Portugāles Darba kodeksā paredzētā normālā darba laika saīsināšanu. Pasākums nodrošina pabalstu atbilstīgajiem uzņēmumiem, lai segtu 70 % no darbinieku atalgojuma, kas ir divas trešdaļas no to parastās bruto algas. Šī divu trešdaļu korekcija ir ierobežota, un tai piemēro zemāko robežvērtību, kas vienāda ar valsts minimālo algu, un augstāko robežvērtību, kas vienāda ar trīskāršu valsts minimālo algu. Atbilstīgie uzņēmumi ir tie, kas ir pārtraukuši uzņēmējdarbību vai cieš no ievērojama ieņēmumu zuduma; 
            
            
               2)jauno un vienkāršoto īpašo atbalstu darba līgumu saglabāšanai, izmantojot darba pagaidu pārtraukšanu vai normālā darba laika saīsināšanu. Šis pasākums ir līdzīgs 1. punktā minētajam pasākumam, bet tajā ir vienkāršotas procedūras, lai nodrošinātu ātrāku piekļuvi līdzekļiem. Pasākums nodrošina pabalstu atbilstīgajiem uzņēmumiem, lai segtu 70 % no darbinieku atalgojuma, kas ir divas trešdaļas no to parastās bruto algas, kā arī paredz atbrīvojumu no darba devēja sociālā nodrošinājuma iemaksām. Šī divu trešdaļu korekcija ir ierobežota, un tai piemēro zemāko robežvērtību, kas vienāda ar valsts minimālo algu, un augstāko robežvērtību, kas vienāda ar trīskāršu valsts minimālo algu. Atbilstīgie uzņēmumi ir tie, kas ir pārtraukuši uzņēmējdarbību vai cieš no ieņēmumu zuduma vismaz 40 % apmērā 30 dienu periodā pirms atbalsta pieprasījuma iesniegšanas, salīdzinot ar to pašu mēnesi iepriekšējā gadā vai ar mēneša vidējo rādītāju divos mēnešos pirms minētā perioda. Pasākums ir pagarināts vairākas reizes, tostarp tika grozīts darbinieku atalgojuma aprēķins līdz četrām piektdaļām no viņu parastās bruto algas un ieviesta pakāpeniska atteikšanās no sociālā nodrošinājuma iemaksu atvieglojuma uzņēmumiem, kas saņem pabalstu;
            
            
               3)gadījumos, kad uzņēmumi ir nonākuši krīzes situācijā Covid-19 uzliesmojuma dēļ, gūst labumu no 1. vai 2. punktā minētajiem pasākumiem un tiem ir valsts nodarbinātības un apmācības dienestu apstiprināta mācību programma saskaņā ar īpašām profesionālās izglītības programmām, darbinieki un uzņēmumi var saņemt mācību pabalstu, lai segtu ienākumu aizstāšanu, kā arī ar to saistītās apmācības izmaksas, kas notiek darba laikā, kā alternatīva darba laika samazināšanai;
            
            
               4)īpašu atbalstu uzņēmumiem uzņēmējdarbības atsākšanai. Lai atvieglotu atgriešanos darbā un darbvietu saglabāšanu, uzņēmumi, kuru darbinieki guva labumu no 1. vai 2. punktā minētajiem pasākumiem, var saņemt pabalstu, kas ir vienāds vai nu ar tādu valsts minimālo algu par katru attiecīgo darbinieku, ko izmaksā vienā maksājumā, vai ar tādu divkāršu valsts minimālo algu par katru šādu darbinieku, ko izmaksā pakāpeniski sešu mēnešu laikā. Ja atbalstu sniedz pakāpeniski, uzņēmumiem piemēro arī daļēju atbrīvojumu 50 % apmērā no attiecīgajām darba devēja sociālā nodrošinājuma iemaksām par attiecīgajiem darbiniekiem;
            
            
               5)ienākumu stabilizācijas piemaksu darbiniekiem, kas gūst labumu no 1. vai 2. punktā minētajiem pasākumiem. Atbilstīgie darbinieki ir tie, kuru bruto alga atsauces mēnesī 2020. gada februārī nepārsniedza divkāršu valsts minimālo algu. Darbinieki saņem pabalstu, kas ir vienāds ar starpību starp 2020. gada februāra bruto algu un tā perioda bruto algu, kurā uz darbinieku attiecās viena no abām iepriekš minētajām atbalsta shēmām, ar zemāko robežvērtību 100 EUR apmērā un augstāko robežvērtību 351 EUR apmērā; 
            
            
               6)īpašu atbalstu pašnodarbinātām personām, neformālajiem darbiniekiem un vadošajiem partneriem. Pasākums paredz ikmēneša pabalstu, kas ir vienāds vai nu ar personas reģistrētajiem ienākumiem, ar augstāko robežvērtību 438,81 EUR apmērā, ja ienākumi ir mazāki par 658,21 EUR, vai ar divām trešdaļām no personas reģistrētajiem ienākumiem, ar augstāko robežvērtību 438,81 EUR apmērā, ja ienākumi ir lielāki par 658,21 EUR. No 2020. gada 13. marta līdz 30. jūnijam ikmēneša atbalsta kopsummai tika piemērota sākotnējā zemākā robežvērtība 219,41 EUR apmērā. Atbilstīgās personas ir tās, kas ir pārtraukušas uzņēmējdarbību vai cieš no ieņēmumu zuduma vismaz 40 % apmērā 30 dienu periodā pirms atbalsta pieprasījuma iesniegšanas, salīdzinot ar to pašu mēnesi iepriekšējā gadā vai ar mēneša vidējo rādītāju divos mēnešos pirms minētā perioda; 
            
            
               7)ģimenes pabalstu darbiniekiem, kuri nevar strādāt, jo viņiem ir jārūpējas par bērniem, kas jaunāki par 12 gadiem, vai citiem apgādājamiem. Pasākums nodrošina pabalstu, kas sedz 50 % no darbinieka atalgojuma. Parasti darbinieku atalgojums atbilst divām trešdaļām no parastās bruto algas, piemērojot zemāko robežvērtību, kas vienāda ar valsts minimālo algu, un augstāko robežvērtību, kas vienāda ar trīskāršu valsts minimālo algu;
            
            
               8)īpašu atbalstu pasniedzēju darba līgumu saglabāšanai, ņemot vērā arodmācību atcelšanu. Valsts atbalstu veido pabalsts, kas sedz pasniedzēja algu, neraugoties uz to, ka arodmācības nenotiek;
            
            
               9)vairākiem reģionāliem ar nodarbinātību saistītiem pasākumiem Azoru salu autonomajā apgabalā. Īpašie pasākumi, tostarp reģionālā piemaksa pie valsts mēroga shēmām, proti, piemaksas pie saīsināta darba laika shēmas, atbalsta pašnodarbinātām personām un uzņēmumiem uzņēmējdarbības atsākšanai, ir paredzēti, lai saglabātu nodarbinātību Azoru salās Covid-19 uzliesmojuma laikā. Atbalsts saskaņā ar šiem pasākumiem ir atkarīgs no darba līgumu saglabāšanas un uzņēmējdarbības turpināšanas;
            
            
               10)vairākiem reģionāliem ar nodarbinātību saistītiem pasākumiem Madeiras autonomajā apgabalā. Īpašie pasākumi, tostarp reģionālā piemaksa pie valsts mēroga shēmām, proti, piemaksas pie saīsināta darba laika shēmas, atbalsta pašnodarbinātām personām un uzņēmumiem uzņēmējdarbības atsākšanai, ir paredzēti, lai saglabātu nodarbinātību Azoru salās Covid-19 uzliesmojuma laikā. Atbalsts saskaņā ar šiem pasākumiem ir atkarīgs no darba līgumu saglabāšanas un uzņēmējdarbības turpināšanas;
            
            
               11)pabalstu darbiniekiem un pašnodarbinātām personām, kurām uz laiku ir liegta iespēja veikt profesionālo darbību profilaktiskās izolācijas dēļ. Šādiem darba ņēmējiem ir tiesības uz pabalstu, kas ir vienāds ar viņu pamatalgu; 
            
            
               12)slimības pabalstu Covid-19 saslimšanas dēļ. Salīdzinot ar Portugāles standarta slimības pabalstu shēmu, Covid-19 slimības pabalsta piešķiršanai nepiemēro gaidīšanas periodu. Valsts atbalstu veido pabalsts, kas ir vienāds ar bruto algu;
            
            
               13)tādu individuālo aizsardzības līdzekļu iegādi, kas izmantojami darba vietā, jo īpaši valsts slimnīcās, nozaru ministrijās, pašvaldībās un Azoru salu un Madeiras autonomajos apgabalos, kā uz pasākumu saistībā ar veselību;
            
            
               14)skolas higiēnas kampaņu, kuras mērķis ir nodrošināt pasniedzēju, citu darbinieku un skolnieku drošu atgriešanos skolā;
            
         
         
            
               15)Covid-19 saslimšanas testēšana stacionāriem pacientiem un valsts slimnīcu darbiniekiem, kā arī aprūpes iestāžu un bērnu aprūpes iestāžu darbiniekiem; 
            
            
               16)īpašu kompensāciju Valsts veselības dienesta darbiniekiem, kas iesaistīti Covid-19 uzliesmojuma apkarošanā. To veido darba prēmija, ko izmaksā tikai vienu reizi un kas atbilst 50 % no darbinieka parastās bruto algas.
            
            
               Portugāle sniedza Komisijai attiecīgo informāciju. 
            
            
               Ņemot vērā pieejamos pierādījumus, Komisija ierosina Padomei pieņemt īstenošanas lēmumu par finansiālas palīdzības piešķiršanu Portugālei saskaņā ar SURE regulu, lai atbalstītu minētos pasākumus.
            
            
               •Atbilstība spēkā esošajiem noteikumiem konkrētajā politikas jomā
            
            
               
                  Šis priekšlikums pilnībā atbilst Padomes Regulai (ES) 2020/672, saskaņā ar kuru priekšlikums ir iesniegts.
               
               
                  Šis priekšlikums papildina citu Savienības tiesību instrumentu, ar ko sniedz atbalstu dalībvalstīm ārkārtas situācijās, proti, Padomes 2002. gada 11. novembra Regulu (EK) Nr. 2012/2002, ar ko izveido Eiropas Savienības Solidaritātes fondu (ESSF) (“Regula (EK) Nr. 2012/2002”). Eiropas Parlamenta un Padomes Regula (ES) 2020/461, ar ko groza minēto instrumentu, lai paplašinātu tā tvērumu, iekļaujot tajā nozīmīgas ārkārtas situācijas sabiedrības veselības jomā un nosakot konkrētas darbības, par kurām var saņemt finansējumu, tika pieņemta 30. martā. 
               
            
            
               •Atbilstība pārējiem Savienības politikas virzieniem
            
            
               
                  Priekšlikums ir daļa no to pasākumu klāsta, kuri izstrādāti, reaģējot uz pašreizējo Covid-19 pandēmiju, piemēram, Investīciju iniciatīva reaģēšanai uz koronavīrusu, un tas papildina citus instrumentus, kas atbalsta nodarbinātību, piemēram, Eiropas Sociālo fondu un Eiropas Stratēģisko investīciju fondu (ESIF)/programmu InvestEU. Izmantojot aizņēmumus un aizdevumus šajā konkrētajā Covid-19 uzliesmojuma gadījumā, lai atbalstītu dalībvalstis, šis priekšlikums kalpo par otro aizsardzības līniju, lai finansētu saīsināta darba laika shēmas un līdzīgus pasākumus, palīdzot aizsargāt darbvietas un līdz ar to darbiniekus un pašnodarbinātās personas pret bezdarba risku. 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Šā instrumenta juridiskais pamats ir Padomes Regula (ES) 2020/672.  
               
            
            
               •Subsidiaritāte (neekskluzīvas kompetences gadījumā) 
            
            
               
                  Priekšlikumu pieņem pēc dalībvalsts lūguma, un tas apliecina Eiropas solidaritāti, sniedzot Savienības finansiālo palīdzību pagaidu aizdevumu veidā dalībvalstij, kuru skāris Covid-19 uzliesmojums. Šī finansiālā palīdzība kā otrā aizsardzības līnija palīdz pagaidu kārtā finansēt valdību palielinātos publiskos izdevumus saīsināta darba laika shēmu un līdzīgu pasākumu jomā, lai palīdzētu tām aizsargāt darbvietas un līdz ar to darbiniekus un pašnodarbinātās personas pret bezdarba un ienākumu zaudēšanas risku.
               
               
                  Šāds atbalsts palīdzēs skartajiem iedzīvotājiem un mazinās pašreizējās Covid-19 krīzes tiešo sociālo un ekonomisko ietekmi. 
               
            
            
               •Proporcionalitāte
            
            
               
                  Priekšlikums ir saskaņā ar proporcionalitātes principu. Tas nepārsniedz instrumenta mērķu sasniegšanai nepieciešamo. 
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Tā kā priekšlikums ir sagatavots steidzami, lai Padome to varētu pieņemt savlaicīgi, apspriešanās ar ieinteresētajām personām nav notikusi.
               
            
         
         
            
               •Ietekmes novērtējums
            
            
               
                  Priekšlikuma steidzamības dēļ ietekmes novērtējums nav veikts.
               
            
            
               4.IETEKME UZ BUDŽETU
            
            
               
                  Komisijai vajadzētu būt iespējai slēgt līgumus par aizņēmumiem finanšu tirgos, lai tos tālāk aizdotu dalībvalstij, kas lūdz finansiālu palīdzību saskaņā ar SURE instrumentu. 
               
            
            
               Papildus dalībvalstu garantiju sniegšanai regulējumā ir iestrādāti arī citi aizsardzības pasākumi, lai nodrošinātu shēmas finansiālo stabilitāti:
            
            
               ·stingra un piesardzīga pieeja finanšu pārvaldībai;
            
            
               ·aizdevumu portfeļa izveide, kas ierobežo koncentrācijas risku, ikgadējos riska darījumus un pārmērīgus riska darījumus atsevišķās dalībvalstīs, vienlaikus nodrošinot pietiekamus resursus tām dalībvalstīm, kurām tas visvairāk nepieciešams, un
            
            
               ·iespējas refinansēt parādu.
            
            
               2020/0227 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Portugālei saskaņā ar Padomes Regulu (ES) 2020/672 piešķir pagaidu atbalstu, lai mazinātu bezdarba risku ārkārtas situācijā pēc Covid-19 uzliesmojuma
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Regulu (ES) 2020/672 (2020. gada 19. maijs), ar ko izveido Eiropas pagaidu atbalsta instrumentu bezdarba risku mazināšanai ārkārtas situācijā (SURE) pēc Covid-19 uzliesmojuma
                  1
               , un jo īpaši tās 6. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Portugāle 2020. gada 11. augustā lūdza Savienības finansiālo palīdzību, lai papildinātu valsts centienus novērst Covid-19 uzliesmojuma ietekmi un tā sociālekonomiskās sekas darba ņēmējiem. 
            
            
               (2)Paredzams, ka Covid-19 uzliesmojums un Portugāles īstenotie ārkārtas pasākumi slimības uzliesmojuma un tā sociālekonomiskās un ar veselību saistītās ietekmes ierobežošanai dramatiski ietekmēs publiskās finanses. Saskaņā ar Komisijas 2020. gada pavasara prognozi bija sagaidāms, ka Portugāles vispārējās valdības budžeta deficīts un parāds līdz 2020. gada beigām būs attiecīgi 6,5 % un 131,6 % no iekšzemes kopprodukta (IKP). Saskaņā ar Komisijas 2020. gada vasaras starpposma prognozi tiek prognozēts, ka Portugāles IKP 2020. gadā samazināsies par 9,8 %. 
            
            
               (3)Covid-19 uzliesmojums ir imobilizējis būtisku darbaspēka daļu Portugālē. Tas ir izraisījis pēkšņu un būtisku Portugāles publisko izdevumu pieaugumu saistībā ar saīsināta darba laika shēmām un līdzīgiem pasākumiem, kā arī pasākumiem, kas veikti veselības jomā saistībā ar Covid-19 uzliesmojumu, kā izklāstīts 4.–17. apsvērumā. 
            
         
         
            
               (4)Ar “12. februāra Likumu Nr. 7/2009”, kas minēts Portugāles 2020. gada 11. augusta pieteikumā, ir ieviests pasākums, lai atbalstītu darba līgumu saglabāšanu, izmantojot darba pagaidu pārtraukšanu vai Portugāles Darba kodeksā paredzētā normālā darba laika saīsināšanu. Pasākums nodrošina pabalstu atbilstīgajiem uzņēmumiem, lai segtu 70 % no darbinieku atalgojuma, kas ir divas trešdaļas no to parastās bruto algas. Šī divu trešdaļu korekcija ir ierobežota, un tai piemēro zemāko robežvērtību, kas vienāda ar valsts minimālo algu, un augstāko robežvērtību, kas vienāda ar trīskāršu valsts minimālo algu. Atbilstīgie uzņēmumi ir tie, kas ir pārtraukuši uzņēmējdarbību vai cieš no ievērojama ieņēmumu zuduma; 
            
            
               (5)Uz “26. marta Dekrētlikuma Nr. 10-G/2020” un “19. jūnija Dekrētlikuma Nr. 27-B/2020” pamata, kā minēts Portugāles 2020. gada 11. augusta pieprasījumā, ir ieviesti vairāki pasākumi, lai novērstu Covid-19 uzliesmojuma ietekmi. Tas ietver jauno un vienkāršoto īpašo atbalstu darba līgumu saglabāšanai, izmantojot darba pagaidu pārtraukšanu vai normālā darba laika saīsināšanu. Šis pasākums ir līdzīgs 4. apsvērumā minētajam pasākumam, bet tajā ir vienkāršotas procedūras, lai nodrošinātu ātrāku piekļuvi līdzekļiem. Pasākums nodrošina pabalstu atbilstīgajiem uzņēmumiem, lai segtu 70 % no darbinieku atalgojuma, kas ir divas trešdaļas no to parastās bruto algas, kā arī paredz atbrīvojumu no darba devēja sociālā nodrošinājuma iemaksām. Šī divu trešdaļu korekcija ir ierobežota, un tai piemēro zemāko robežvērtību, kas vienāda ar valsts minimālo algu, un augstāko robežvērtību, kas vienāda ar trīskāršu valsts minimālo algu. Atbilstīgie uzņēmumi ir tie, kas ir pārtraukuši uzņēmējdarbību vai cieš no ieņēmumu zuduma vismaz 40 % apmērā 30 dienu periodā pirms atbalsta pieprasījuma iesniegšanas, salīdzinot ar to pašu mēnesi iepriekšējā gadā vai ar mēneša vidējo rādītāju divos mēnešos pirms minētā perioda. Pasākums ir pagarināts vairākas reizes, tostarp tika grozīts darbinieku atalgojuma aprēķins līdz četrām piektdaļām no viņu parastās bruto algas un ieviesta pakāpeniska atteikšanās no sociālā nodrošinājuma iemaksu atvieglojuma uzņēmumiem, kas saņem pabalstu. Tā kā sociālā nodrošinājuma iemaksu atvieglojums izraisa valdības nesaņemtos ieņēmumus, Padomes Regulas (ES) 2020/672 izpratnē to var uzskatīt par līdzvērtīgu publiskiem izdevumiem.
            
            
               (6)Gadījumos, kad uzņēmumi ir nonākuši krīzes situācijā Covid-19 uzliesmojuma dēļ, gūst labumu no 4. vai 5. apsvērumā minētajiem pasākumiem un tiem ir valsts nodarbinātības un apmācības dienestu apstiprināta mācību programma saskaņā ar īpašām profesionālās izglītības programmām, darbinieki un uzņēmumi var saņemt mācību pabalstu, lai segtu ienākumu aizstāšanu, kā arī ar to saistītās apmācības izmaksas, kas notiek darba laikā, kā alternatīva darba laika samazināšanai;
            
            
               (7)Turklāt, iestādes ir ieviesušas īpašu atbalstu uzņēmumiem uzņēmējdarbības atsākšanai. Lai atvieglotu atgriešanos darbā un darbvietu saglabāšanu, uzņēmumi, kuru darbinieki guva labumu no 4. vai 5. apsvērumā minētajiem pasākumiem, var saņemt pabalstu, kas ir vienāds vai nu ar tādu valsts minimālo algu par katru attiecīgo darbinieku, ko izmaksā vienā maksājumā, vai ar tādu divkāršu valsts minimālo algu par katru šādu darbinieku, ko izmaksā pakāpeniski sešu mēnešu laikā. Ja atbalstu sniedz pakāpeniski, uzņēmumiem piemēro arī daļēju atbrīvojumu 50 % apmērā no attiecīgajām darba devēja sociālā nodrošinājuma iemaksām par attiecīgajiem darbiniekiem;
            
            
               (8)Visbeidzot, saskaņā ar 19. jūnija Dekrētlikumu Nr. 27-B/2020 iestādes ir ieviesušas ienākumu stabilizācijas piemaksu darbiniekiem, kas gūst labumu no 4. vai 5. apsvērumā minētajiem pasākumiem. Atbilstīgie darbinieki ir tie, kuru bruto alga atsauces mēnesī 2020. gada februārī nepārsniedza divkāršu valsts minimālo algu. Darbinieki saņem pabalstu, kas ir vienāds ar starpību starp 2020. gada februāra bruto algu un tā perioda bruto algu, kurā uz darbinieku attiecās viena no abām iepriekš minētajām atbalsta shēmām, ar zemāko robežvērtību 100 EUR apmērā un augstāko robežvērtību 351 EUR apmērā; 
            
            
               (9)Ar 13. marta Dekrētlikumu Nr. 10-A/2020 un 31. marta Likumu Nr. 2/2020
                  2
               , kas minēti Portugāles 2020. gada 11. augusta pieprasījumā, tika ieviests īpašs atbalsts pašnodarbinātām personām, neformālajiem darbiniekiem un vadošajiem partneriem. Pasākums paredz ikmēneša pabalstu, kas ir vienāds vai nu ar personas reģistrētajiem ienākumiem, ar augstāko robežvērtību 438,81 EUR apmērā, ja ienākumi ir mazāki par 658,21 EUR, vai ar divām trešdaļām no personas reģistrētajiem ienākumiem, ar augstāko robežvērtību 438,81 EUR apmērā, ja ienākumi ir lielāki par 658,21 EUR. No 2020. gada 13. marta līdz 30. jūnijam ikmēneša atbalsta kopsummai tika piemērota sākotnējā zemākā robežvērtība 219,41 EUR apmērā. Atbilstīgās personas ir tās, kas ir pārtraukušas uzņēmējdarbību vai cieš no ieņēmumu zuduma vismaz 40 % apmērā 30 dienu periodā pirms atbalsta pieprasījuma iesniegšanas, salīdzinot ar to pašu mēnesi iepriekšējā gadā vai ar mēneša vidējo rādītāju divos mēnešos pirms minētā perioda; 
            
            
               (10)Ar 13. marta Dekrētlikumu Nr. 10-A/2020, kas minēts Portugāles 2020. gada 11. augusta pieprasījumā, ievieš ģimenes pabalstu darbiniekiem, kuri nevar strādāt, jo viņiem ir jārūpējas par bērniem, kas jaunāki par 12 gadiem, vai citiem apgādājamiem. Pasākums nodrošina pabalstu, kas sedz 50 % no darbinieka atalgojuma. Parasti darbinieku atalgojums atbilst divām trešdaļām no parastās bruto algas, piemērojot zemāko robežvētību, kas vienāda ar valsts minimālo algu, un augstāko robežvērtību, kas vienāda ar trīskāršu valsts minimālo algu; Šo pasākumu var uzskatīt par pasākumu, kas ir līdzīgs saīsināta darba laika shēmām, kā minēts Regulā (ES) 2020/672, jo tas nodrošina ienākumu atbalstu darba ņēmējiem, kas palīdzēs segt bērnu aprūpes izmaksas skolu slēgšanas laikā un tādējādi palīdzēs vecākiem turpināt strādāt, novēršot apdraudējumu darba attiecībām. 
            
            
               (11)Ar “Valdības 17. marta Rīkojumu Nr. 3485-C/2020”, “Valdības 10. aprīļa Rīkojumu Nr. 4395/2020” un “Valdības 28. maija Rīkojumu Nr. 5897-B/2020”, kas minēti Portugāles 2020. gada 11. augusta pieprasījumā, ievieš īpašu atbalstu pasniedzēju darba līgumu saglabāšanai, ņemot vērā arodmācību atcelšanu. Valsts atbalstu veido pabalsts, kas sedz pasniedzēja algu, neraugoties uz to, ka arodmācības nenotiek.
            
            
               (12)Ar "Azoru salu reģionālās valdības padomes 8. aprīļa Rezolūciju Nr. 97/2020, "Azoru salu reģionālās valdības padomes 28. aprīļa Rezolūciju Nr. 120/2020", "Azoru salu reģionālās valdības padomes 5. maija Rezolūciju Nr. 128/2020", "Azoru salu reģionālās valdības padomes 5. maija Rezolūciju Nr. 129/2020", "Azoru salu reģionālās valdības padomes 15. jūlija Rezolūciju Nr. 195/2020", "Azoru salu reģionālās valdības padomes 15. jūlija Rezolūciju Nr. 196/2020" un "Azoru salu reģionālās valdības padomes 17. jūlija Rezolūciju Nr. 200/2020”, kas minētas Portugāles 2020. gada 11. augusta pieprasījumā, ievieš vairākus reģionālus ar nodarbinātību saistītus pasākumus Azoru salu autonomajā apgabalā. Īpašie pasākumi, tostarp reģionālā piemaksa pie valsts mēroga shēmām, proti, piemaksas pie saīsināta darba laika shēmas, atbalsta pašnodarbinātām personām un uzņēmumiem uzņēmējdarbības atsākšanai, ir paredzēti, lai saglabātu nodarbinātību Azoru salās Covid-19 uzliesmojuma laikā. Atbalsts saskaņā ar šiem pasākumiem ir atkarīgs no darba līgumu saglabāšanas un uzņēmējdarbības turpināšanas.
            
            
               (13)Ar “Madeiras reģionālās valdības 13. marta Rezolūciju Nr. 101/2020” un “Madeiras reģionālās valdības priekšsēdētāja vietnieka un Sociālās integrācijas un pilsonības reģionālā sekretariāta 22. aprīļa Rīkojumu Nr. 133-B/2020”, kas minēti Portugāles 2020. gada 11. augusta pieprasījumā, ievieš vairākus reģionālus ar nodarbinātību saistītus pasākumus Madeiras autonomajā apgabalā. Īpašie pasākumi, tostarp reģionālā piemaksa pie valsts mēroga shēmām, proti, piemaksas pie saīsināta darba laika shēmas, atbalsta pašnodarbinātām personām un uzņēmumiem uzņēmējdarbības atsākšanai, ir paredzēti, lai saglabātu nodarbinātību Azoru salās Covid-19 uzliesmojuma laikā. Atbalsts saskaņā ar šiem pasākumiem ir atkarīgs no darba līgumu saglabāšanas un uzņēmējdarbības turpināšanas.
            
            
               (14)Ar “13. marta Dekrētlikumu Nr. 10-A/2020” un “31. marta Likumu Nr. 2/2020”
                  3
               , kas minēti Portugāles 2020. gada 11. augusta pieprasījumā, tika paredzēts pabalsts darbiniekiem un pašnodarbinātām personām, kas uz laiku nevar veikt savu profesionālo darbību profilaktiskās izolācijas dēļ. Šādiem darba ņēmējiem ir tiesības uz pabalstu, kas ir vienāds ar viņu pamatalgu; Tas pats juridiskais pamats paredz arī slimības pabalstu Covid-19 saslimšanas gadījumā. Salīdzinot ar Portugāles standarta slimības pabalstu shēmu, Covid-19 slimības pabalsta piešķiršanai nepiemēro gaidīšanas periodu. Valsts atbalstu veido pabalsts, kas ir vienāds ar bruto algu.
            
            
               (15)Ar “13. marta Dekrētlikumu Nr. 10-A”, kas minēts Portugāles 2020. gada 11. augusta pieprasījumā, ir atļauta tādu individuālo aizsardzības līdzekļu iegāde, kas izmantojami darba vietā, jo īpaši valsts slimnīcās, nozaru ministrijās, pašvaldībās un Azoru salu un Madeiras autonomajos apgabalos – kā pasākums saistībā ar veselību. Turklāt uz šā juridiskā pamata tiek ieviesta arī skolas higiēnas kampaņa, kuras mērķis ir nodrošināt pasniedzēju, citu darbinieku un skolnieku drošu atgriešanos skolā.
            
            
               (16)Iestādes ir ieviesušas Covid-19 saslimšanas testēšanu stacionāriem pacientiem un valsts slimnīcu darbiniekiem, kā arī aprūpes iestāžu un bērnu aprūpes iestāžu darbiniekiem. Šo summu finansē no vispārējā budžeta, un tāpēc tai nav īpaša juridiskā pamata.
            
            
               (17)Visbeidzot, ar “24. jūlija Likumu Nr. 27-A/2020”, kas minēts Portugāles 2020. gada 11. augusta pieprasījumā, tiek ieviesta īpaša kompensācija Valsts veselības dienesta darbiniekiem, kas iesaistīti Covid-19 uzliesmojuma apkarošanā. To veido darba prēmija, ko izmaksā tikai vienu reizi un kas atbilst 50 % no darbinieka parastās bruto algas.
            
            
               (18)Portugāle atbilst Regulas (ES) 2020/672 3. pantā izklāstītajiem nosacījumiem finansiālās palīdzības pieprasīšanai. Portugāle ir sniegusi Komisijai atbilstošus pierādījumus par to, ka faktiskie un plānotie publiskie izdevumi no 2020. gada 1. februāra ir palielinājušies par 5 934 462 488 EUR sakarā ar valsts pasākumiem, kas veikti, lai novērstu Covid-19 uzliesmojuma sociālekonomisko ietekmi. Palielinājums, kas tieši saistīts ar iepriekš minētajiem pasākumiem, kas ir saīsināta darba laika shēmas vai līdzīgi pasākumi, ir pēkšņs un būtisks pieaugums, jo tas ir saistīts gan ar jauniem pasākumiem, gan ar pieprasījuma pieaugumu pēc esošajiem pasākumiem, kas kopā aptver ievērojamu Portugāles uzņēmumu un darbaspēka daļu. 
            
            
               (19)Komisija saskaņā ar Regulas (ES) 2020/672 6. pantu ir apspriedusies ar Portugāli un pārbaudījusi faktisko un plānoto publisko izdevumu pēkšņo un būtisko pieaugumu, kas tieši saistīts ar saīsināta darba laika shēmām un līdzīgiem pasākumiem, kā arī ar attiecīgo ar veselību saistīto pasākumu ieviešanu Covid-19 uzliesmojuma sakarā, kā minēts 2020. gada 11. augusta pieprasījumā. 
            
            
               (20)Tādēļ būtu jāsniedz finansiāla palīdzība, lai palīdzētu Portugālei novērst Covid-19 uzliesmojuma izraisīto smago ekonomisko traucējumu sociālekonomiskās sekas.
            
            
               (21)Šim lēmumam nebūtu jāskar to procedūru iznākums, kas var tikt veiktas saistībā ar iekšējā tirgus darbības traucējumiem, jo īpaši saskaņā ar LESD 107. un 108. pantu. Tas neatbrīvo dalībvalstis no prasības saskaņā ar LESD 108. pantu ziņot Komisijai par potenciālajiem valsts atbalsta gadījumiem.
            
            
               (22)Portugālei būtu regulāri jāinformē Komisija par plānoto publisko izdevumu īstenošanu, lai Komisija varētu novērtēt, cik lielā mērā Portugāle ir izpildījusi minētos izdevumus.
            
            
               (23)Lēmums par finansiālās palīdzības sniegšanu ir pieņemts, ņemot vērā Portugāles esošās un gaidāmās vajadzības, kā arī finansiālās palīdzības pieprasījumus saskaņā ar Regulu (ES) 2020/672, ko jau ir iesniegušas vai plāno iesniegt citas dalībvalstis, vienlaikus piemērojot vienlīdzīgas attieksmes, solidaritātes, samērīguma un pārredzamības principus,
            
         
         
            
               IR PIEŅĒMUSI ŠO LĒMUMU. 
            
            
               1. pants
            
            
               Portugāle atbilst Regulas (ES) 2020/672 3. pantā izklāstītajiem nosacījumiem. 
            
            
               2. pants
            
            
               1.Savienība piešķir Portugālei aizdevumu, kura maksimālais apjoms ir 5 934 462 488 EUR. Maksimālais vidējais aizdevuma atmaksas termiņš ir 15 gadi.
            
            
               2.Ar šo lēmumu piešķirtās finansiālās palīdzības pieejamības periods ir 18 mēneši, sākot no pirmās dienas pēc šā lēmuma stāšanās spēkā. 
            
            
               3.Komisija piešķir Savienības finansiālo palīdzību Portugālei ne vairāk kā astoņās daļās. Vienu daļu var izmaksāt vienā vai vairākos maksājumos. Pirmās daļas maksājumu dzēšanas termiņi var būt ilgāki nekā maksimālais vidējais dzēšanas termiņš, kas minēts 1. punktā. Šādos gadījumos turpmāko maksājumu dzēšanas termiņus nosaka tā, lai maksimālais vidējais dzēšanas termiņš, kas minēts 1. punktā, ir ievērots, tiklīdz visas daļas ir izmaksātas. 
            
            
               4.Pirmo daļu izmaksā pēc tam, kad stājies spēkā aizdevuma līgums, kas paredzēts Regulas (ES) 2020/672 8. panta 2. punktā.  
            
            
               5.Portugāle sedz Savienības finansējuma izmaksas, kas minētas Regulas (ES) 2020/672 4. pantā, par katru daļu un visas Savienības maksas, izmaksas un izdevumus, kas izriet no finansējuma. 
            
            
               6.Komisija lemj par daļu apmēru un izmaksāšanu, kā arī par maksājumu apmēru. 
            
            
               3. pants 
            
            
               Portugāle var finansēt šādus pasākumus:
            
            
               a)atbalstu darba līgumu saglabāšanai, izmantojot darba pagaidu pārtraukšanu vai normālā darba laika saīsināšanu, kā paredzēts 298.–308. pantā 12. februāra Likumā Nr. 7/2009;
            
            
               b)jaunu un vienkāršotu īpašu atbalstu darba līgumu saglabāšanai, izmantojot darba pagaidu pārtraukšanu vai normālā darba laika saīsināšanu, kā paredzēts 26. marta Dekrētlikumā Nr. 10-G/2020 un 2. pantā 19. jūnija Dekrētlikumā Nr. 27-B/2020;
            
            
               c)speciālas profesionālās apmācības programmas darba līgumu saglabāšanai, izmantojot darba pagaidu pārtraukšanu vai normālā darba laika saīsināšanu, kā paredzēts 7.–9. pantā 26. marta Dekrētlikumā Nr. 10-G/2020;
            
            
               d)jaunu īpašu atbalstu uzņēmumiem uzņēmējdarbības atsākšanai, kā paredzēts 4. panta 1.–7. punktā, 10.–12. punktā un 5. pantā 19. jūnija Dekrētlikumā Nr. 27-B/2020;
            
            
               e)jauno ienākumu stabilizācijas piemaksu darbiniekiem, uz kuriem attiecas vai nu iepriekš minētais atbalsts darba līgumu saglabāšanai, izmantojot darba pagaidu pārtraukšanu, vai Portugāles Darba kodeksā paredzētā normālā darba laika saīsināšanu, vai jauno un vienkāršoto atbalstu, kas ieviests, reaģējot uz Covid-19 pandēmiju, kā paredzēts 3. pantā 19. jūnija Dekrētlikumā Nr. 27-B/2020;
            
            
               f)jauno un progresīvo īpašo atbalstu darba līgumu saglabāšanai, izmantojot normālā darba laika saīsināšanu, kā paredzēts 30. jūlija Dekrētlikumā Nr. 46-A/2020;
            
            
               g)jauno īpašo atbalstu pašnodarbinātām personām, neformālajiem darbiniekiem un vadošajiem partneriem, kā paredzēts 26.–28. pantā 13. marta Dekrētlikumā Nr. 10-A/2020 un 325-G. pantā 31. marta Likumā Nr. 2/2020, kas grozīts ar 24. jūlija Likuma Nr. 27-A/2020 3. pantu;
            
            
               h)ģimenes pabalstu darbiniekiem, kuri nevar strādāt, jo viņiem ir jārūpējas par bērniem, kas jaunāki par 12 gadiem, vai citiem apgādājamiem, kā paredzēts 23. pantā 13. marta Dekrētlikumā Nr. 10-A/2020;
            
         
         
            
               i)īpašo atbalstu pasniedzēju darba līgumu saglabāšanai, ņemot vērā arodmācību atcelšanu, kā paredzēts Valdības 17. marta rīkojumā Nr. 3485-C/2020, Valdības 10. aprīļa rīkojumā Nr. 4395/2020 un Valdības 28. maija rīkojumā Nr. 5897-B/2020;
            
            
               j)ar nodarbinātību saistītos reģionālos pasākumus Azoru salu autonomajā apgabalā, kā paredz “Azoru salu reģionālās valdības padomes 8. aprīļa Rezolūcija Nr. 97/2020”, “Azoru salu reģionālās valdības padomes 28. aprīļa Rezolūcija Nr. 120/2020”, “Azoru salu reģionālās valdības padomes 5. maija Rezolūcija Nr. 128/2020”, “Azoru salu reģionālās valdības padomes 5. maija Rezolūcija Nr. 129/2020”, “Azoru salu reģionālās valdības padomes 15. jūlija Rezolūcija Nr. 195/2020”, “Azoru salu reģionālās valdības padomes 15. jūlija Rezolūcija Nr. 196/2020” un “Azoru salu reģionālās valdības padomes 17. jūlija Rezolūcija Nr. 200/2020”;
            
            
               k)ar nodarbinātību saistītos reģionālos pasākumus Madeiras autonomajā apgabalā, kā paredzēts Madeiras reģionālās valdības 13. marta Rezolūcijā Nr. 101/2020 un Madeiras reģionālās valdības priekšsēdētāja vietnieka un Sociālās integrācijas un pilsonības reģionālā sekretariāta 22. aprīļa Rīkojumā Nr. 133-B/2020;
            
            
               l)pabalstu darbiniekiem un pašnodarbinātām personām, kas atrodas profilaktiskajā izolācijā, kā paredzēts 19. pantā 13. marta Dekrētlikumā Nr. 10-A/2020 un 325-F. pantā 31. marta Likumā Nr. 2/2020, kas grozīts ar 24. jūlija Likuma Nr. 27-A/2020 3. pantu;
            
            
               m)slimības pabalstu Covid-19 saslimšanas gadījumā, kā paredzēts 20. pantā 13. marta Dekrētlikumā Nr. 10-A/2020 un 325-F. pantā 31. marta Likumā Nr. 2/2020, kas grozīts ar 24. jūlija Likuma Nr. 27-A/2020 3. pantu;
            
            
               n)tādu individuālo aizsardzības līdzekļu iegādi, kas izmantojami darba vietā, jo īpaši valsts slimnīcās, nozaru ministrijās, pašvaldībās un Azoru salu un Madeiras autonomajos apgabalos, kā paredzēts 3. pantā 13. marta Dekrētlikumā Nr. 10-A;
            
            
               o)skolu higiēnas kampaņu, kā paredzēts 9. pantā 13. marta Dekrētlikumā Nr. 10-A/2020;
            
            
               p)Covid-19 saslimšanas testēšanu stacionāriem pacientiem un valsts slimnīcu darbiniekiem, kā arī aprūpes iestāžu un bērnu aprūpes iestāžu darbiniekiem;
            
            
               q)jauno īpašo kompensāciju Valsts veselības dienesta darbiniekiem, kas iesaistīti Covid-19 uzliesmojuma apkarošanā, kā paredzēts 42.-A pantā 31. marta Likumā Nr. 2/2020, kas grozīts ar 24. jūlija Likuma Nr. 27-A/2020 3. pantu.
            
            
               4. pants
            
            
               Portugāle informē Komisiju līdz [DATUMS: 6 mēneši pēc šā lēmuma publicēšanas dienas] un pēc tam ik pēc 6 mēnešiem par plānoto publisko izdevumu īstenošanu līdz brīdim, kad šie plānotie publiskie izdevumi ir pilnībā īstenoti.
            
            
               5. pants
            
            
               Šis lēmums ir adresēts Portugāles Republikai.
            
            
               6. pants
            
            
               Šo lēmumu publicē Eiropas Savienības Oficiālajā Vēstnesī. 
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  
                        OV L 159, 20.5.2020., 1. lpp.
               
               
                  
                     (2)
                  
                        grozījumi izdarīti ar 24. jūlija Likumu Nr. 27-A/2020.
               
               
                  
                     (3)
                  
                        Grozījumi izdarīti ar 24. jūlija Likumu Nr. 27-A/2020.